
Proiect

PARLAMENTUL REPUBLICII MOLDOVA

LEGE

pentru aprobarea Strategiei de incluziune socială

a persoanelor cu dizabilităţi (2010-2013)
Parlamentul adoptă prezenta lege ordinară. 

Art. 1 – Se aprobă Strategia de incluziune socială a persoanelor cu dizabilităţi (2010-2013), parte integrantă a prezentei legi (se anexează).

Art. 2 – Implementarea Strategiei menţionate va fi asigurată din contul şi în limitele alocaţiilor prevăzute în bugetele respective, precum şi în limitele  mijloacelor provenite din alte surse, conform legislaţiei.

Art.3. – Organele centrale de specialitate ale administraţiei publice şi autorităţile administraţiei publice locale vor întreprinde măsurile ce se impun pentru realizarea Strategiei de incluziune socială a persoanelor cu dizabilităţi (2010-2013), în limitele competenţelor atribuite, şi vor raporta anual, pînă la 1 martie, Ministerului Muncii, Protecţiei Sociale şi Familiei rezultatele obţinute.

Art.4. – Ministerul Muncii, Protecţiei Sociale şi Familiei:
va monitoriza şi va coordona procesul de implementare a Strategiei nominalizate;
va generaliza informaţiile şi va prezenta anual, pînă la 1 aprilie, Guvernului şi Consiliului guvernamental pentru problemele persoanelor cu dizabilităţi un raport privind implementarea Strategiei de incluziune socială a persoanelor cu dizabilităţi (2010-2013). 
Art.5. – Guvernul va asigura realizarea prezentei legi şi va informa anual, pînă la 15 aprilie, Parlamentul despre implementarea Strategiei menţionate.
Preşedintele Parlamentului                    
Nota informativă

la proiectul hotărîrii de Guvern „Privind aprobarea proiectului de Lege pentru aprobarea Strategiei de incluziune socială a persoanelor cu dizabilităţi (2010 – 2013)”

Proiectul Strategiei de incluziune socială a persoanelor cu dizabilităţi constituie documentul ce reflectă concluziile raportului privind analiza protecţiei sociale a persoanelor cu dizabilităţi din Republica Moldova, ce defineşte obiectivul general al politicii statului şi cuprinde liniile directoare de activităţi în domeniul armonizării sistemului de protecţie socială a persoanelor cu dizabilităţi cu standardele europene şi internaţionale cu referinţă la asigurarea incluziunii sociale a acestora şi respectării drepturilor şi libertăţilor lor fundamentale.  

Necesitatea adoptării unei noi strategii este determinată de soluţionarea insuficientă a problemelor ce ţin de invaliditate şi de impedimentele de integrare socială cu care se confruntă persoanele cu dizabilităţi. 

După declararea independenţei în Republica Moldova s-au produs schimbări dinamice în domeniul politicii sociale, inclusiv în sfera protecţiei sociale a persoanelor cu dizabilităţi. Ca urmare s-a acordat o atenţie deosebită dificultăţilor specifice persoanelor cu dizabilităţi în procesul de integrare socială. Cu toate acestea, pe fundalul provocărilor determinate de insuficienţa mecanismelor de implementare coerentă a actelor legislative şi normative, care prevăd facilităţi pentru persoanele cu dizabilităţi, strategia propune aplicarea în practică a unui şir de măsuri eficiente.  

Implementarea Strategiei în conformitate cu planul de acţiuni presupune îndeplinirea precondiţiilor pentru ratificarea şi implementarea ulterioară a prevederilor Convenţiei ONU privind drepturile persoanelor cu dizabilităţi. Prevederile Strategiei vizează reformarea politicilor de protecţie socială a persoanelor cu dizabilităţi în conformitate cu modelul social stipulat în Convenţie. Implementarea prevederilor Strategiei va desemna iniţierea implementării Convenţiei ONU. Menţionăm că sistemul actual de protecţie socială al persoanelor cu dizabilităţi nu oferă condiţii pentru o implementare operaţională a prevederilor Convenţiei, semnată de ţara noastră la 30 martie 2007. Elementele strategiei corespund rigorilor internaţionale în sfera protecţiei şi drepturilor persoanelor cu dizabilităţi stabilite de Convenţie, precum şi recomandărilor Comisiei Europene cu referinţă la ajustarea politicilor naţionale în conformitate  cu acest document internaţional.

Adoptarea proiectului strategiei corespunde obiectivului 4.4. - „Asigurarea incluziunii şi protecţiei sociale la un nivel mai înalt”, de la prioritatea a patra din cadrul Strategiei Naţionale de Dezvoltare pe anii 2008-2011 (SND) - „Dezvoltarea resurselor umane, creşterea gradului de ocupare şi promovarea incluziunii sociale” şi subacţiunii nr. 112 şi 114 din Planul de acţiuni privind implementarea SND. Astfel, din punctul de vedere al corelaţiei strategiei cu SND, proiectul propune reformarea mecanismului actual de stabilire a gradului de invaliditate. În acelaşi timp, un şir de activităţi ale strategiei vin să completeze subacţiunile din cadrul Planului de acţiuni privind implementarea SND, prin specificarea măsurilor care trebuie întreprinse pentru dezinstituţionalizarea copiilor şi adulţilor cu dizabilităţi. Unele prevederi ale strategiei privind raţionalizarea şi eficientizarea sistemului de protecţie socială, atît din perspectiva durabilităţii financiare cît şi din perspectivă administrativă, sînt complementare priorităţilor şi obiectivelor SND. 

În contextul racordării cadrului legislativ-normativ la standardele europene, la elaborarea strategiei s-au luat în consideraţie obiecţiile Comitetului European pentru Drepturile Sociale privind aplicarea Cartei Sociale Europene revizuite, expuse la şedinţa din mai 2008,  privind legislaţia antidiscriminatorie în materie de educaţie şi angajare a persoanelor cu dizabilităţi (articolele 9 şi 15 a Cartei). Totodată, s-a ţinut cont de viziunile politicilor europene în materie de dizabilitate (a se vedea Recomandările Comitetului de Miniştri Rec(2006)5, adoptate la 5 aprilie 2006), precum şi de experienţa altor ţări referitoare la incluziunea socială a persoanelor cu dizabilităţi.
Prin aprobarea proiectului strategiei Republica Moldova va iniţia procesul de implementare a politicilor şi legislaţiei Uniunii Europene în domeniul dizabilităţii. 
Din punct de vedere structural, proiectul strategiei cuprinde zece diviziuni:

Introducerea se referă, potrivit practicii adoptate de majoritatea documentelor de politici denumite „strategii”, la prezentarea în linii generale a actualităţii problemei pentru soluţionarea căreia aceasta a fost elaborată, la corespunderea strategiei actelor europene şi internaţionale, experienţa ţărilor membre ale Uniunii Europene de care s-a ţinut cont şi corelaţia cu cadrul strategic naţional relevant.  

Tot în acest capitol este prezentată Analiza SWOT care reprezintă instrumentul utilizat la determinarea obiectivului general şi a obiectivelor specifice ale strategiei, prin identificarea riscurilor şi punctelor slabe ale sistemului actual de protecţie socială a persoanelor cu dizabilităţi. În analiza SWOT sînt reflectate, de asemenea, principalele părţi forte cu referinţă la implementarea reformei privind sistemul de protecţie socială din perspectiva incluziunii sociale a persoanelor cu dizabilităţi, ce urmează a fi luate în calcul în vederea asigurării realizării strategiei. 
Capitolul I descrie succint situaţia protecţiei sociale a persoanelor cu dizabilităţi în Republica Moldova, referindu-se la cadrul strategic, legislativ-normativ şi instituţional şi analiza datelor statistice pentru ultimi ani referitoare la persoanele cu dizabilităţi. Sînt reflectate, de asemenea, problemele de integrare socială a persoanelor cu dizabilităţi cauzate de insuficienţa serviciilor alternative îngrijirii rezidenţiale, incluziunea educaţională sporadică, impedimente în plasarea în cîmpul muncii, accesibilitatea diminuată la infrastructura socială şi mediul informaţional, precum şi toleranţa opiniei publice faţă de problemele persoanelor cu dizabilităţi.

Capitolul II defineşte lacunele în domeniul protecţiei şi incluziunii sociale a persoanelor cu dizabilităţi, care necesită implicarea Guvernului prin aplicarea documentului de politici elaborat, prefigurînd măsurile şi acţiunile autorităţilor publice necesare pentru atingerea obiectivelor strategiei. 
Capitolul III stabileşte obiectivul general, ce urmează a fi atins în vederea armonizării sistemului de protecţie socială a persoanelor cu dizabilităţi cu standardele europene şi internaţionale, în vederea asigurării incluziunii sociale a acestora şi respectării drepturilor şi libertăţilor lor fundamentale. Capitolul stabileşte, de asemenea, obiectivele specifice (liniile directoare de bază) ale politicii de stat a Republicii Moldova în sfera  incluziunii sociale. 



Capitolul IV fixează măsurile necesare pentru atingerea obiectivelor strategiei şi a rezultatelor scontate şi conţine prevederi succesive privind reformarea sistemului de protecţie socială a persoanelor cu dizabilităţi în conformitate cu principiile incluziunii sociale. Din acest punct de vedere, proiectul strategiei cuprinde elaborarea şi aprobarea proiectului legii privind incluziunea socială a persoanelor cu dizabilităţi şi măsuri în domeniul revizuirii cadrului legislativ-normativ în vederea ajustării lui la standardele europene şi internaţionale din sfera protecţiei drepturilor persoanelor cu dizabilităţi. 


Totodată, documentul conţine prevederi privind îmbunătăţirea managementului sistemului protecţiei sociale a persoanelor cu dizabilităţi. Din această perspectivă strategia stabileşte reformarea structurii, a modului de funcţionare şi metodologică a activităţii Consiliului Republican de Expertiză Medicală a Vitalităţii (CREMV) şi a subdiviziunilor teritoriale (CEMV locale) în Consiliul Naţional pentru Determinarea Dizabilităţii şi Capacităţii de Muncă.


În acest sens, măsurile strategiei vin să suplinească întregul pachet de acte normative, regulamente şi recomandări metodice cu referinţă la modificarea modalităţii de stabilire a invalidităţii în Republica Moldova şi aprecierea acesteia în baza nivelului capacităţii de muncă, în conformitate cu principiile Convenţiei ONU privind Drepturile Persoanelor cu Dizabilităţi. 


Totodată, în domeniul asistenţei sociale a persoanelor cu dizabilităţi, strategia prevede diversificarea şi lărgirea reţelei de servicii sociale comunitare, prin elaborarea de programe guvernamentale cu implicarea societăţii civile şi abilitarea autorităţilor administraţiei publice locale cu competenţe privind satisfacerea necesităţilor speciale.


 La compartimentul ocrotirii sănătăţii strategia se referă la sistemul menit să asigure intervenţia timpurie şi prevenirea dizabilităţii, prin crearea cadrului juridic, administrativ şi organizatoric privind instituirea serviciilor de intervenţie timpurie pentru copiii de vîrsta 0-3 ani.  

       De asemenea, Capitolul IV stabileşte, măsuri privind organizarea procesului educaţional prin adaptarea curriculară, individualizarea formelor şi metodelor de instruire în funcţie de abilităţile şi necesităţile individuale ale copiilor cu dizabilităţi, asigurarea instituţiilor ce dezvoltă practici incluzive cu specialişti calificaţi, precum şi înfiinţarea centrelor de zi pentru copii cu dificultăţi severe de învăţare (ciclul preşcolar si şcolar) şi a centrelor de terapie vocaţională.


Strategia face referinţă la măsuri în domeniul formării, orientării, (re)abilitării profesionale şi plasării în cîmpul muncii prin elaborarea şi aprobarea unui cadru juridic, organizaţional şi administrativ pentru crearea condiţiilor necesare acestora de a beneficia de servicii de reintegrare în cîmpul muncii.


Documentul lansează totodată măsuri de elaborare şi aprobare a cadrului normativ destinat adaptării mediului fizic şi educaţional la necesităţile persoanelor cu dizabilităţi. 


Pentru asigurarea perceperii persoanelor cu dizabilităţi ca membri activi şi cu drepturi depline ai societăţii, proiectul strategiei include măsuri de producere şi utilizare a producţiei audiovizuale, precum şi desfăşurare de conferinţe şi alte evenimente de promovare şi conştientizare în acest domeniu. 

     Tot în acest capitol sunt descrie rezultatele scontate şi indicatorii de progres a proiectului strategiei. Din această perspectivă, capitolul se mai referă explicit la rezultatele specifice ale procesului de reformare a sistemului de protecţie socială a persoanelor cu dizabilităţi din perspectiva incluziunii lor sociale.


Capitolul V reflectă principalele estimări ale impactului şi a costurilor implementării strategiei. Strategia prevede determinarea dizabilităţii prin determinarea nivelului capacităţii de muncă, precum şi a unor recomandări de încadrare în cîmpul muncii. La nivel de raioane, infrastructura serviciilor sociale va fi dezvoltată astfel încît să poată să soluţioneze problemele sociale cu care se confruntă persoanele cu dizabilităţi, favorizînd incluziunea socială a acestora. Totodată, adoptarea noii strategii va corespunde obiectivului îmbunătăţirii sistemului de management prin creşterea capacităţilor administrative a Ministerului Muncii, Protecţiei Sociale şi Familiei în coordonarea sistemului de integrare socială a persoanelor cu dizabilităţi. 


Costurile de implementare a strategiei reprezintă în mare parte costurile estimative de asistenţă tehnică necesară implementării reformelor prevăzute în strategie. Menţionăm de asemenea că planul de acţiuni presupune şi activităţi care vor fi elaborate de către autorităţile publice centrale şi locale în limita mijloacelor finanţelor existente. Realizarea reglementărilor proiectului strategiei necesită cheltuieli financiare estimative în cuantum de 56 940,3 mii lei.
         Capitolul VI este consacrat celor patru etape de implementare a proiectului documentului de politici, care se concretizează în acţiuni corespunzător fiecărui an de îndeplinire a acesteia. Etapele de implementare se reflecta în planul detaliat de acţiuni al strategiei.

Capitolul VII stabileşte procedura de raportare şi monitorizare a implementării strategiei.

          În Anexă la Strategie este prezentat Planul de Acţiuni pentru implementarea strategiei, care include lista de acţiuni, planificate pentru implementarea graduală a strategiei. Planul de acţiuni a fost realizat în conformitate cu obiectivele specifice şi măsurile strategiei. Pentru a facilita procesul de implementare al strategiei acţiunile au fost planificate succesiv în timp, astfel asigurîndu-se legătura şi complimentarea măsurilor strategiei. Acţiunile au fost analizate din perspectiva volumului integral de lucru care presupune reforme structurale şi legislative în domeniul politicilor dizabilităţii. 

 Proiectul Strategiei de incluziune socială a persoanelor cu dizabilităţi a fost elaborat de către minister, cu sprijinul financiar pentru consultanţă oferit în cadrul proiectului finanţat de Banca Mondială şi de Open Society Mental Health Initiative / Fundaţia Soros – Moldova.
             Ministru                                                               Valentina BULIGA

Anexă 

STRATEGIA DE INCLUZIUNE SOCIALĂ A PERSOANELOR CU DIZABILITĂŢI (2010-2013)

INTRODUCERE
Strategia de incluziune socială a persoanelor cu dizabilităţi (2010-2013) (în continuare – Strategia) este un document strategic ce vizează problematica persoanelor cu dizabilităţi din Republica Moldova. Persoane cu dizabilităţi sînt persoanele cu deficienţe fizice, mintale, intelectuale sau senzoriale de durată, care, în interacţiune cu diverse obstacole, pot îngrădi participarea deplină şi efectivă a  persoanelor în societate, în condiţii de egalitate cu ceilalţi. 

În pofida acţiunilor întreprinse pe parcursul ultimilor ani, atît la nivel naţional, cît şi local, accesul limitat al persoanelor cu dizabilităţi la serviciile de infrastructură socială şi educaţie, obstacolele şi limitările de încadrare în cîmpul muncii, persistenţa modelului medical în stabilirea invalidităţii, precum şi predominarea formelor rezidenţiale de protecţie socială continuă să rămînă provocări majore ale sistemului actual de protecţie socială a acestei categorii de persoane.
Pentru realizarea obiectivului de asigurare a drepturilor sociale ale populaţiei, ameliorării nivelului de trai şi promovării bunăstării sociale asumate de către Republica Moldova prin ratificarea Cartei Sociale Europene revizuite, Strategia reprezintă o racordare a cadrului legal naţional la cel european. Accentuînd perspectivele de ajustare a sistemului legal la standardele internaţionale în urma semnării la 30 martie 2007 de către Republica Moldova a Convenţiei Organizaţiei Naţiunilor Unite privind drepturile persoanelor cu dizabilităţi, prezenta Strategie reafirmă angajarea Republicii Moldova în asigurarea realizării efective a drepturilor persoanelor cu dizabilităţi. Activităţile prevăzute de Strategie respectă prevederile articolelor din Convenţia Organizaţiei Naţiunilor Unite privind drepturile persoanelor cu dizabilităţi (în continuare – Convenţia), care au caracter obligatoriu. Astfel, Strategia reprezintă o precondiţie necesară pentru ratificarea şi, ulterior, implementarea prevederilor Convenţiei.
În contextul procesului de integrare europeană a Republicii Moldova, acţiunile prevăzute în Strategie sînt fundamentate de cadrul legislativ general de politici în domeniul dizabilităţii al Uniunii Europene. Astfel, dezvoltarea unei reţele naţionale de servicii destinate incluziunii sociale a persoanelor cu dizabilităţi preia modelele de bune practici din statele-membre ale Uniunii Europene, bazate pe următoarele principii: 

a) respectarea drepturilor şi libertăţilor fundamentale ale omului;

b) prevenirea şi combaterea discriminării;

c) asigurarea egalităţii de tratament în ceea ce priveşte încadrarea în muncă şi ocuparea forţei de muncă;

d) protecţia împotriva neglijării şi abuzului;

e) responsabilizarea comunităţii;

f) consultarea persoanelor cu dizabilităţi la reglementarea serviciilor destinate acestora;
g) planificarea şi acordarea individualizată a serviciilor pentru persoanele cu dizabilităţi;
h) asistarea şi fortificarea mediilor naturale de viaţă ale persoanelor cu dizabilităţi (familia şi comunitatea) şi prevenirea plasării acestora în instituţii rezidenţiale;

i) asigurarea participării persoanelor cu dizabilităţi la viaţa socială, economică şi culturală a comunităţii.
Prevederile Strategiei stabilesc obiective şi acţiuni pe termen mediu, necesare pentru implementarea coerentă a prevederilor internaţionale privind protecţia drepturilor persoanelor cu dizabilităţi asumate de Republica Moldova. Scopul Strategiei, obiectivele şi acţiunile care se impun au fost elaborate conform Recomandărilor Rec(2006)5 ale Comitetului de Miniştri al statelor-membre ale Consiliului Europei asupra Planului de Acţiuni privind promovarea drepturilor şi a deplinei participări a persoanelor cu dizabilităţi în societate: îmbunătăţirea calităţii vieţii persoanelor cu dizabilităţi (2006-2015). 

Elaborarea Strategiei a derivat din imperativul unei planificări strategice cu acţiuni coordonate şi necesare reformării sistemului de protecţie socială a persoanelor cu dizabilităţi, ţinîndu-se cont de cadrul legal şi strategic deja existent, de realizările şi omiterile politicilor implementate anterior.

În scopul unei coordonări integrate a procesului de planificare sectorială a politicilor publice, Strategia a fost corelată cu documentele de politici din domeniul incluziunii sociale a persoanelor cu dizabilităţi, aprobate de Parlamentul şi Guvernul Republicii Moldova. 
Incluziunea socială presupune un set de acţiuni multidimensionale în domeniile justiţiei, protecţiei sociale, ocupării forţei de muncă, sănătăţii, educaţiei, transporturilor, drumurilor, construcţiilor, culturii, informării şi comunicării, destinate persoanelor aflate în situaţie de marginalizare socială, pentru crearea şi dezvoltarea oportunităţilor de asigurare a unui indice al calităţii vieţii echivalent comunităţii în care trăiesc. 

Strategia reprezintă o continuitate operaţională a acţiunilor incluse în Strategia Naţională de Dezvoltare cu referire la dezvoltarea resurselor umane, creşterea gradului de ocupare şi promovarea incluziunii sociale, în special, de reformare a metodologiei de evaluare şi determinare a dizabilităţii.

I. DESCRIEREA SITUAŢIEI

1. Subiectul incluziunii sociale a persoanelor cu dizabilităţi devine tot mai actual în promovarea politicilor sociale ale mai multor state. 

2. Analizînd aspectele ce influenţează negativ incluziunea socială a persoanelor cu dizabilităţi în Republica Moldova, au fost evidenţiate mai multe dificultăţi:

a) lipsa unei politici unificate şi a unui cadru legal coerent în domeniul incluziunii sociale a persoanelor cu dizabilităţi;

b) neracordarea cadrului legal naţional la standardele europene şi internaţionale în domeniul asigurării drepturilor persoanelor cu dizabilităţi;

c) lipsa sistemului unic de registru şi evidenţă a persoanelor cu dizabilităţi;

d) predominarea modelului medical în stabilirea invalidităţii, care nu încurajează incluziunea socială; 

e) cuantumul redus al prestaţiilor sociale, care sporesc riscul de sărăcie printre persoanele cu dizabilităţi;

f) predominarea formelor rezidenţiale de protecţie socială a copiilor cu dizabilităţi, care afectează direct relaţiile familiale şi creează impedimente incluziunii sociale a acestora;

g) lipsa serviciilor medico-sociale de intervenţie timpurie, care să prevină şi să minimizeze consecinţele negative în dezvoltarea şi sănătatea copiilor de vîrstă fragedă;

h) persistenţa unui sistem subdezvoltat de incluziune educaţională a persoanelor cu dizabilităţi;

i) nivelul redus de încadrare în cîmpul muncii a persoanelor cu dizabilităţi ca urmare a creşterii competitivităţii pe piaţa forţei de muncă, coordonarea insuficientă între domeniile ocupării forţei de muncă şi protecţiei sociale a acestei categorii de persoane;

j) accesul limitat al persoanelor cu dizabilităţi la infrastructura socială;

k) toleranţa societăţii faţă de problemele persoanelor cu dizabilităţi. 

3. Cadrul de politici în Republica Moldova privind persoanele cu dizabilităţi este reprezentat doar de cîteva documente cu referire la protecţia socială a acestei categorii de populaţie, care nu respectă principiul coerenţei şi adesea sînt fără acoperire financiară. În ultimii ani, cercetările şi studiile în domeniul protecţiei sociale a persoanelor cu dizabilităţi au fost puţine la număr, fapt ce explică dificultăţile în procesul de elaborare a politicilor în acest sector. 

4. Cadrul legislativ cu privire la drepturile persoanelor cu dizabilităţi este neuniform din punctul de vedere al definiţiilor şi termenilor cu referire la dizabilitate. Totodată, deşi Legea nr. 821-XII din  24 decembrie 1991 privind protecţia socială a invalizilor defineşte noţiunile de „invalid” şi „protecţie socială a invalizilor” şi stabileşte măsurile de protecţie socială a acestei categorii de persoane, ea are un caracter formal din lipsa acoperirii financiare şi a mecanismelor de implementare.   

5. Analiza datelor statistice pentru ultimii ani remarcă tendinţa de creştere permanentă atît a numărului persoanelor cu dizabilităţi, cît şi a indicelui de invaliditate. Dacă în anul 2002 numărul total al persoanelor cu dizabilităţi constituia 141,4 mii, la 1 ianuarie 2010 acest număr a atins cifra de 176253 de persoane. Ponderea femeilor printre persoanele cu dizabilităţi este de cca 48,0%, iar a bărbaţilor de 52,0%. Aproximativ 60% din numărul total al persoanelor cu dizabilităţi locuiesc în mediul rural. În funcţie de vîrstă, printre persoanele cu dizabilităţi prevalează cele între 40 şi 59 de ani, ceea ce reprezintă mai mult de 2/3 din cazuri. În ultimii 5 ani printre maladiile invalidizante predomină bolile cardiovasculare (20,6%), tumorile maligne (19,3%), disfuncţiile psihice şi comportamentale (9,9%), bolile sistemelor osos şi muscular (7,2%).

6. În conformitate cu Legea nr. 821-XII din  24 decembrie 1991, „protecţia socială a invalizilor înseamnă crearea de către stat a condiţiilor pentru dezvoltarea lor individuală şi realizarea de către ei a capacităţilor, drepturilor şi libertăţilor în egală măsură cu toţi ceilalţi cetăţeni”. În prezent, protecţia socială a persoanelor cu dizabilităţi este asigurată prin: 1) pensii şi prestaţii sociale;         2) servicii sociale; 3) servicii medicale; 4) servicii de educaţie; 5) încadrare în cîmpul muncii; 6) tratamente fiscale; 7) accesibilitate la infrastructura socială.
6.1. Pensiile şi prestaţiile sociale. Numărul persoanelor cu dizabilităţi care beneficiază de pensii prin intermediul sistemului public de asigurări sociale creşte continuu. Deşi în raport cu populaţia generală numărul persoanelor cu diferite grade de invaliditate este relativ mic şi constituie 4,9%, raportat la numărul beneficiarilor de pensie această valoare atinge cca 24,8%. Astfel, fiecare al patrulea beneficiar de pensie face parte din categoria persoanelor cu grad de invaliditate.
6.1.1. Valoarea medie a pensiilor de invaliditate în ultimii 7 ani s-a majorat constant, în 2009 fiind de 3,4 ori mai mare decît în 2002 (în 2002 – 163,00 lei, în 2009 – 655,74 lei), creştere determinată de modificarea minimului garantat şi de indexarea pensiilor începînd cu anul 2003. Analiza ratei de înlocuire în această perioadă denotă o creştere mai lentă a pensiilor de invaliditate în comparaţie cu salariul mediu. Astfel, în anul 2002 salariul mediu constituia 691,0 lei, iar în 2009 – 2747,6 lei, cu o creştere de cca 4 ori. Valoarea medie a pensiei de invaliditate în anul 2009 a constituit 24% din salariul mediu. 

6.1.2. Tipurile de prestaţii sociale de care beneficiază persoanele cu dizabilităţi sînt următoarele: 1) alocaţii sociale de stat; 2) compensaţii nominative; 3) compensaţii pentru călătoria în transportul în comun urban, suburban şi interurban (cu excepţia taximetrelor); 4) compensarea cheltuielilor pentru deservirea cu transport a persoanelor cu dizabilităţi ale aparatului locomotor; 5) ajutor material unic din Fondul Republican şi fondurile locale de susţinere socială a populaţiei; 6) ajutor social; 7) indemnizaţii; 8) alocaţii lunare de stat.

6.1.3. Numărul persoanelor cu dizabilităţi care beneficiază de prestaţii sociale este în continuă creştere. Spre exemplu, numărul beneficiarilor de compensaţii nominative a crescut de la 245668 de persoane în anul 2003 la 276070 de persoane în 2009. În acelaşi timp, numărul beneficiarilor de alocaţii sociale de stat s-a majorat de la 36035 în anul 2003 la 43282 de persoane în 2009.

6.2. Serviciile sociale reprezintă o formă importantă de protecţie socială a persoanelor cu dizabilităţi. Actualmente serviciile sociale sînt orientate preponderent spre satisfacerea necesităţilor primare (alimentare, cazare, îmbrăcăminte etc.), prestate, de regulă, în instituţii rezidenţiale. Serviciile alternative îngrijirii rezidenţiale orientate spre reabilitarea şi incluziunea socială rămîn a fi prestate, în mare parte, de administraţia publică locală în parteneriat cu sectorul asociativ. 

6.2.1. Instituţiile sociale pentru copii, adolescenţi şi persoane adulte cu dizabilităţi. În republică activează 109 centre sociale create de autorităţile publice locale în colaborare cu Fondul de Investiţii Sociale din Moldova, diferite organizaţii de binefacere şi cu susţinerea bugetului de stat, de ale căror servicii beneficiază cca 4820 de persoane în vîrstă şi persoane cu dizabilităţi. În acest context se adaugă 29 de aziluri pentru persoane în vîrstă şi cu dizabilităţi pentru 791 de beneficiari; 6 centre de plasament pentru 134  de beneficiari; 32 de centre de zi pentru 2170 de beneficiari; 3 centre de reabilitare socio-medicală pentru 291 de beneficiari; 39 de centre mixte (servicii de zi şi plasament) pentru  1506 beneficiari. Pentru acordarea serviciilor sociale copiilor cu dizabilităţi, actualmente în republică activează 2 centre de plasament pentru copiii cu dizabilităţi, 19 centre de zi şi 5 centre mixte. 
6.2.2. Serviciul de îngrijire la domiciliu. În anul 2009 acest serviciu a fost prestat de către 2518 de lucrători sociali pentru 25953 de persoane. Din totalul persoanelor care au beneficiat de îngrijiri la domiciliu, cca 20% au fost persoane cu dizabilităţi. La moment, serviciul de îngrijire la domiciliu, este suplinit de serviciile socio-medicale pentru reabilitare şi incluziune socială, oferite de sectorul asociativ prin intermediul echipelor multidisciplinare, cu implicarea comunităţii şi familiilor persoanelor cu dizabilităţi.
6.2.3. Cantinele  de ajutor social. În republică funcţionează 130 de cantine de ajutor social de care beneficiază lunar 5906 de persoane în vîrstă, adulţi şi copii cu dizabilităţi, copii din familiile socialmente vulnerabile. Acest serviciu este susţinut financiar preponderent de administraţia publică locală şi de Fondul Republican de Susţinere Socială a Populaţiei, prin intermediul fondurilor locale de susţinere socială a populaţiei.

6.2.4. Serviciul de reabilitare balneosanatorială. Anual sînt oferite bilete de reabilitare sanatorială pentru cca 8900 de persoane în vîrstă şi cu dizabilităţi. Persoanele în vîrstă şi adulţii cu dizabilităţi beneficiază de astfel de bilete gratuit, o dată la trei ani; invalizilor de război acest drept li se oferă anual sau o dată la doi ani prin achitarea valorii băneşti a acestui serviciu; însoţitorii persoanelor cu gradul I de invaliditate, care nu au posibilitatea deplasării autonome, beneficiază de scutire în proporţie de 70 la sută din costul biletului. 

6.2.5. Asigurarea cu mijloace ajutătoare tehnice. Persoanele cu dizabilităţi care locuiesc permanent pe teritoriul Republicii Moldova au dreptul să obţină, gratuit sau în condiţii avantajoase, mijloace ajutătoare pentru tratament medical personal, sisteme ortetice şi protetice, încălţăminte ortopedică, mijloace ajutătoare pentru îngrijire, protecţie şi mobilitate personală, aparate de semnalizare şi audio-amplificare etc. 

6.3. Serviciile medicale. Sistemul de asigurare obligatorie de asistenţă medicală oferă persoanelor cu dizabilităţi servicii de asistenţă medicală urgentă, asistenţă medicală primară, tratament ambulatoriu, consultaţii şi investigaţii medicale în volumul prevăzut de programul unic al asigurărilor obligatorii de asistenţă medicală pe anii respectivi. Statutul de „copil invalid” şi atribuirea gradului de severitate este în competenţa Consiliului medical-consultativ al instituţiei medico-sanitare publice din teritoriu. Metodologia de evaluare este axată pe modelul medical care nu încurajează incluziunea socială (educaţională) a acestei categorii de copii.

6.4. Educaţia şi instruirea. Persoanele cu dizabilităţi au dreptul la educaţie, instruire şi pregătire profesională în instituţiile de învăţămînt. Potrivit legislaţiei în vigoare, acestea beneficiază de instruire în instituţiile de învăţămînt mediu de specialitate şi superior, inclusiv de bursă socială. Asigurarea cu cămin a acestei categorii de persoane se realizează după caz.

6.4.1. Învăţămîntul special. Conform art. 33 din Legea învăţămîntului      nr. 547-XIII din 21 iulie 1995, învăţămîntul special este parte integrantă a sistemului de învăţămînt. Actualmente, în instituţiile speciale sînt plasaţi cca 4000 de copii, dintre care: 240 cu deficienţe de vedere, 385 cu deficienţe de auz, 281 cu deficienţe locomotorii şi 3094 cu deficienţe mintale.
6.4.2. Educaţia şi instruirea copiilor cu dizabilităţi la domiciliu are loc în cazul în care nu pot fi asigurate condiţiile necesare în instituţiile de învăţămînt, conform diagnosticului medical şi recomandărilor serviciilor medico-psiho-pedagogice.

6.4.3. Exercitarea dreptului la educaţie în cadrul sistemului general de învăţămînt  se realizează sporadic din cauza adaptării reduse a căilor de acces în instituţii, a mobilierului special, a programelor de învăţămînt etc. De asemenea, nivelul scăzut de incluziune socială a copiilor cu dizabilităţi în cadrul acestui sistem este condiţionat şi de lipsa reglementărilor juridice care ar determina statutul cadrului didactic de sprijin. Acesta este un profesionist cu studii în domeniul pedagogiei, psihopedagogiei speciale, care oferă sprijin copiilor cu dizabilităţi în vederea integrării acestora în procesul educaţional general. În ultimii ani se observă o tendinţă (din partea părinţilor) de a-şi înscrie copilul cu dizabilităţi într-o instituţie de învăţămînt de cultură generală. Republica Moldova dispune de practici pozitive în domeniu, acestea fiind susţinute de cele mai multe ori de sectorul asociativ şi/sau în parteneriat cu autorităţile publice locale şi avînd un caracter sporadic. 

6.5. Încadrarea în cîmpul muncii. Potrivit Legii nr. 821-XII din                24 decembrie 1991 privind protecţia socială a invalizilor, persoanele cu dizabilităţi urmează să fie angajate la aceleaşi întreprinderi la care şi-au pierdut capacitatea de muncă. În cazul în care întreprinderea nu poate asigura acest loc de muncă, angajarea se face prin intermediul agenţiilor pentru ocuparea forţei de muncă. Conform aceluiaşi act legislativ, organele administraţiei publice locale aprobă listele de funcţii şi profesii care trebuie să fie ocupate prioritar de persoanele cu dizabilităţi. Deopotrivă sînt stabilite şi normativele de rezervare, în cadrul întreprinderilor, instituţiilor şi organizaţiilor, a locurilor de muncă pentru acestea, care constituie cel puţin 5% din numărul total de angajaţi. Angajatorii care nu rezervă locuri de muncă pentru persoanele cu dizabilităţi sau care evită să le angajeze alocă în fondul de şomaj defalcări în valoare de un salariu mediu anual pentru fiecare loc de muncă neasigurat. Deşi legea prevede un mecanism de asigurare cu locuri de muncă a persoanelor cu dizabilităţi şi delimitează responsabilitatea diferitor instituţii la implementarea acestuia, pînă în prezent lipseşte o politică socială coerentă de incluziune a acestor persoane pe piaţa forţei de muncă sau pentru asigurarea cu servicii de orientare şi formare profesională.

6.6. Tratamente fiscale. Potrivit Codului fiscal nr.1163-XIII din 24 aprilie 1997, anuităţile sub forma prestaţiilor de asigurări sociale (indemnizaţiilor) sînt surse de venit neimpozabile. Suma scutirii personale constituind 12000 lei pe an pentru persoanele cu dizabilităţi, iar contribuabilul, persoană fizică rezidentă, are dreptul la o scutire în sumă de 8100 lei anual pentru fiecare invalid din     copilărie – persoană întreţinută.

6.7. Accesibilitate la infrastructura socială. Legea nr. 821-XII din            24 decembrie 1991 privind protecţia socială a invalizilor prevede crearea de către organele centrale ale puterii de stat şi de organele autoadministrării locale, întreprinderi, instituţii şi organizaţii a accesului liber pentru persoanele cu diferite grade de invaliditate (inclusiv utilizatorii de fotolii rulante) la casele de locuit, la obiectivele de menire socială şi de producţie, la folosirea liberă a transportului în comun a drumurilor de acces.

6.7.1. Adaptarea obiectivelor de menire socială, a blocurilor de locuit noi şi a celor existente, a transportului public pentru asigurarea accesului liber al persoanelor cu dizabilităţi. Aceste transformări, în mare parte, sînt pur formale, nu corespund necesităţilor reale ale persoanelor cu dizabilităţi, iar investiţiile efectuate sînt minime. 

6.7.2. Accesul la informaţie al persoanelor cu deficienţe de auz nu este asigurat prin traducerea în limbajul mimico-gestual a emisiunilor informative transmise de principalele posturi de televiziune din Republica Moldova, inclusiv a celor cu caracter juridic.

7. Toleranţa societăţii faţă de problemele persoanelor cu dizabilităţi. Excluziunea socială a persoanelor cu dizabilităţi prin limitarea accesului la infrastructura socială, imperfecţiunile cadrului legal, deficienţa sistemului de protecţie socială reprezintă în sine stigme discriminatorii, fondate de prejudecăţi, indiferenţă şi intoleranţă faţă de necesităţile fundamentale ale persoanelor cu dizabilităţi. 

Analiza SWOT

Părţile tari:

a) Republica Moldova a semnat documentele internaţionale care reglementează principiile fundamentale ale politicilor pentru protecţia şi incluziunea socială a persoanelor cu dizabilităţi;

b) actele legislative şi normative existente în domeniul protecţiei persoanelor cu dizabilităţi prevăd dreptul la instruire, asistenţă şi asigurare socială, angajare în cîmpul muncii, tratamente fiscale etc.;

c) statul stabileşte crearea condiţiilor pentru incluziunea socială a persoanelor cu dizabilităţi drept una dintre priorităţi;

d) organismele internaţionale au o influenţă benefică asupra dezvoltării sectorului social prin finanţare şi asistenţă tehnică;

e) infrastructura sistemului de asistenţă socială şi medicală a persoanelor cu dizabilităţi la nivel naţional şi local este funcţională, asigurată cu specialişti calificaţi;

f) persoanele cu dizabilităţi beneficiază de pensii şi alocaţii de invaliditate, care se indexează anual, de alte prestaţii sociale (compensaţii nominative pentru acoperirea cheltuielilor de deservire cu transport a persoanelor cu dizabilităţi ale aparatului locomotor, pentru călătoria în transportul în comun urban, suburban şi interurban etc.); 

g) mecanismul de stabilire a prestaţiilor sociale se reformează după principiul „necesităţilor”, şi nu în funcţie de categorie, fapt ce permite redirecţionarea eficientă a surselor financiare în domeniul asistenţei sociale a persoanelor cu dizabilităţi;

h) sistemul serviciilor sociale este diversificat prin îngrijirea la domiciliu, cantine de ajutor social, reabilitare balneosanatorială, asigurare cu mijloace ajutătoare tehnice, prevăzute inclusiv pentru persoanele cu dizabilităţi;

i) există o practică pozitivă de educaţie incluzivă a persoanelor cu dizabilităţi în sectorul asociativ din ţară.

Părţile slabe:

a) cadrul legislativ existent nu corespunde principiilor de incluziune socială inerentă a persoanelor cu dizabilităţi;

b) actele normative nu prevăd mecanisme clare de implementare a cadrului legislativ; nu sînt elaborate şi aprobate standardele de calitate, de monitorizare şi licenţiere a serviciilor socio-medicale pentru persoanele cu dizabilităţi;

c) reţeaua serviciilor medico-sociale de intervenţie timpurie este slab dezvoltată, ceea ce nu permite realizarea acţiunilor de prevenire şi de minimizare a consecinţelor negative prin asigurarea unei asistenţe psiho-medico-sociale oportune şi de calitate atît copiilor cu dizabilităţi, cît şi familiilor lor;

d) sistemul de instruire a copiilor cu dizabilităţi este segregat şi nu asigură suficient educaţia incluzivă;

e) lipseşte coerenţa între sistemele educaţional şi de protecţie socială a persoanelor cu dizabilităţi;

f) actualul model de expertiză medicală a vitalităţii este fundamentat pe principii medicale,  care nu favorizează (re)integrarea în societate şi încadrarea în cîmpul muncii a persoanelor cu dizabilităţi;

g) nu există un sistem bine dezvoltat de orientare, formare şi reabilitare profesională a persoanelor cu dizabilităţi, care ar permite evaluarea şi recuperarea abilităţilor pentru incluziunea socială şi încadrarea în cîmpul muncii a acestora;

h) cuantumul pensiei de invaliditate şi al prestaţiilor sociale nu asigură satisfacerea necesităţilor primare ale persoanelor cu dizabilităţi;

i) prestaţiile sociale continuă să fie stabilite, parţial, în funcţie de categorii, şi nu în funcţie de necesităţi, condiţie care atrage cheltuieli nejustificate de mijloace financiare destinate sistemului de protecţie socială;

j) infrastructura serviciilor socio-medicale pentru persoanele cu dizabilităţi activează preponderent conform modelului medical, şi nu corespunde principiilor de incluziune socială;
k) nu sînt stabilite clar cerinţele şi criteriile de adaptare a clădirilor de menire socială, a mijloacelor de transport şi accesul la acestea în funcţie de necesităţile persoanelor cu dizabilităţi;

l) resursele bugetului public sînt insuficiente pentru asigurarea necesităţilor de educaţie, instruire, asistenţă socială şi medicală a persoanelor cu dizabilităţi;

m) mecanismul de procurare a serviciilor sociale este incert şi nu permite participarea activă a organizaţiilor neguvernamentale şi sectorului privat în procesul de prestare a serviciilor integrate;

n) accesul la mass-media a persoanelor cu deficienţe de vedere şi de auz este limitat;

o) cercetările ştiinţifice în domeniul protecţiei sociale a persoanelor cu dizabilităţi, în ultimii ani, au fost neunificate şi puţine la număr.

Oportunităţi:

a) poziţia activă, angajată şi deschisă a factorilor de decizie, a autorităţilor publice centrale (Ministerul Muncii, Protecţiei Sociale şi Familiei, Ministerul Sănătăţii, Ministerul Educaţiei etc.) şi organelor de resort (Consiliul Republican de Expertiză Medicală a Vitalităţii, Agenţia Naţională pentru Ocuparea  Forţei de Muncă etc.) privind actualitatea şi importanţa realizării reformelor în domeniul incluziunii sociale a persoanelor cu dizabilităţi;

b) disponibilitatea organismelor internaţionale donatoare să contribuie la procesul de reformare în domeniul incluziunii sociale a persoanelor cu dizabilităţi;

c) angajarea şi gradul înalt de motivare a organizaţiilor neguvernamentale de a participa la procesul de incluziune socială a persoanelor cu dizabilităţi;

d) posibilitatea de fundamentare a viitoarelor reforme pe actualele sisteme de asigurare şi asistenţă socială, de formare şi orientare profesională, de asistenţă medicală şi educaţională;

e) existenţa rapoartelor, analizelor, programelor privind situaţia persoanelor cu dizabilităţi;

f) există o experienţă pozitivă în domeniul adaptării clădirilor şi spaţiului public la necesităţile persoanelor cu dizabilităţi.
Riscuri:

a) înţelegerea insuficientă, de către unii actori implicaţi, a actualităţii, scopurilor şi sarcinilor reformei;

b) abordarea stereotipică a persoanelor cu dizabilităţi, a problemelor cu care se confruntă, precum şi a manierelor de soluţionare a acestora în anumite cercuri sociale; 

c) sursele financiare limitate în bugetul public naţional pentru susţinerea corespunzătoare a procesului de implementare a reformei.

II. PROBLEMELE DE BAZĂ

8. Utilizarea în documentele de politici şi actele legislative a termenilor depăşiţi în raport cu limbajul nondiscriminatoriu internaţional generează abordări discriminatorii ale persoanelor cu dizabilităţi. 

8.1. Lipsa unei definiri legale şi unificate a noţiunilor ce se referă la dizabilitate continuă să persiste ca una dintre problemele cadrului legislativ-normativ în vigoare. În acest sens, legislaţia existentă utilizează diferit noţiunile „invalizi”, „persoane handicapate” şi „persoane cu dizabilităţi”, referindu-se la una şi aceeaşi categorie de persoane. 

8.2. Definirea noţiunii de „invalid” din Legea nr. 821-XII din                 24 decembrie 1991 privind protecţia socială a invalizilor include persoanele cu dizabilităţi într-o categorie separată a populaţiei, cu drepturi speciale la asistenţă şi protecţie socială. Iniţiind o abordare discriminatorie, bazată în parte pe modelul medical, definiţia actuală a invalidităţii pune accent pe pierderea (totală sau parţială) a anumitor abilităţi, şi nu pe capacităţile restante ale persoanelor cu dizabilităţi, care să valorifice potenţialul uman al acestora şi să garanteze respectarea drepturilor fundamentale ale omului, asigurarea egalităţii de şanse şi a deplinei participări la viaţa comunitară. 

8.3. Definirea termenului „invaliditate” şi a celor juridici similari necesită revizuire, astfel încît aceştia să nu includă valenţe discriminatorii şi, totodată, să respecte standardele europene şi internaţionale ce ţin de domeniile juridic, protecţie socială şi medical.

9. Metodologia de stabilire a invalidităţii nu încurajează incluziunea socială. În stabilirea invalidităţii predomină modelul medical, orientat spre tratament, protejare şi segregare şi care nu vizează incluziunea socială, respectarea drepturilor şi oportunităţilor egale sau a deplinei participări a persoanelor cu dizabilităţi la viaţa socio-economică din comunitate. 

10. Susţinerea financiară deficitară. În pofida creşterii continue a cuantumului mediu al pensiei de invaliditate şi altor prestaţii sociale, acestea nu garantează minimul necesar pentru asigurarea unui nivel de trai decent. 

11. Serviciile sociale pentru persoanele cu dizabilităţi sînt slab dezvoltate. În actualul sistem de asistenţă socială nu există claritate privind prioritizarea serviciilor sociale pentru persoanele cu dizabilităţi. Deşi unele dintre acestea reprezintă o formă importantă de protecţie socială a persoanelor cu dizabilităţi, accesul la serviciile de calitate, în raport cu alte categorii de populaţie, rămîne destul de limitat. 
12. Lipsa serviciilor medico-sociale de intervenţie timpurie pentru prevenirea dizabilităţii, intervenţiei precoce şi calitative în susţinerea familiei în care creşte un copil cu dizabilităţi sau care prezintă un risc pentru aceasta. 

13. Dezvoltarea insuficientă a sistemului de incluziune educaţională. Accesul la educaţie al persoanelor cu dizabilităţi este încă foarte limitat în ţara noastră. Lipsesc programele educaţionale cu caracter incluziv atît în ciclul preşcolar, cît şi în cel şcolar. Accesul redus la grădiniţe, şcoli, instituţii de învăţămînt superior şi alte obiecte de menire socială nu asigură dreptul persoanelor cu dizabilităţi la instruire şi participare în viaţa socio-culturală. Nu se încurajează admiterea persoanelor cu dizabilităţi în instituţiile de învăţămînt superior. 

14. Lipseşte o integrare socială coerentă a persoanelor cu dizabilităţi pe piaţa forţei de muncă şi asigurarea acestora cu servicii de orientare, formare şi reabilitare profesională. Deşi actuala politică socială prevede acţiuni de plasare a persoanelor cu dizabilităţi pe piaţa forţei de muncă, mecanismele şi formele de asigurare cu servicii de orientare şi formare profesională rămîn deficitare ca număr şi calitate.

15. Mediul fizic / infrastructura socială nu sînt adaptate la necesităţile persoanelor cu dizabilităţi. Accesul lor la mediul informaţional este foarte limitat. Deşi Legea nr. 821-XII din 24 decembrie 1991 privind protecţia socială a invalizilor garantează accesul liber al persoanelor cu dizabilităţi la blocurile de locuit, obiectivele de menire socială şi industrială, cu regret, cele mai multe edificii continuă să fie construite fără adaptările arhitecturale de rigoare, iar măsurile de sancţionare pentru nerespectarea standardelor tehnice nu se aplică. Condiţiile (standardele) tehnice pentru construcţia căilor de acces sînt învechite. Mediul informaţional, la fel, este lipsit de adaptările necesare persoanelor cu dizabilităţi, fapt ce îngrădeşte liberul acces la informaţie. 

16. Toleranţa societăţii faţă de problemele persoanelor cu dizabilităţi şi discriminarea în bază de dizabilitate. Majoritatea drepturilor persoanelor cu dizabilităţi sînt proclamate în actele legislative şi normative, dar adesea rămîn declarative, fără mecanismul de aplicare în practică. 

16.1. Legea nr. 821-XII din 24 decembrie 1991 privind protecţia socială a invalizilor garantează dreptul acestora la servicii sociale, la muncă, asistenţă socială, crearea de asociaţii care le protejează drepturile etc. Din lipsa mecanismelor de implementare şi a acoperirii financiare, legea menţionată are un caracter formal.

16.2. Monitorizarea respectării drepturilor persoanelor cu dizabilităţi la instruire, asistenţă medicală, muncă, acces la informaţie, acces la viaţa culturală etc. se realizează sporadic şi insuficient. Legislaţia în domeniu nu este coerentă, fapt care generează lipsa unei abordări complexe în soluţionarea problemelor persoanelor cu dizabilităţi. Aplicînd principiul de segregare în protecţia persoanelor cu dizabilităţi, actualul sistem creează şi aprofundează dependenţa de prestaţiile sociale (pensii, alocaţii, compensaţii), nu abordează reabilitarea activă a acestora şi nu încurajează un model de viaţă economic şi socio-cultural participativ. Din această cauză, numeroase persoane cu dizabilităţi rămîn în continuare excluse din viaţa socială.

III. OBIECTIVUL GENERAL ŞI OBIECTIVELE SPECIFICE

17. Obiectivul general al Strategiei constă în armonizarea sistemului de protecţie socială a persoanelor cu dizabilităţi la standardele europene şi internaţionale în vederea asigurării incluziunii sociale şi respectării drepturilor şi libertăţilor fundamentale ale acestora. 

18. Obiectivele specifice: 

a) racordarea cadrului legislativ-normativ naţional la standardele europene şi internaţionale privind protecţia drepturilor persoanelor cu dizabilităţi; 

b) reorganizarea structurilor şi instituţiilor responsabile de coordonarea sistemului de incluziune socială a persoanelor cu dizabilităţi; 

c) elaborarea şi aprobarea metodologiei noi privind determinarea dizabilităţii la copii şi adulţi, în conformitate cu prevederile Clasificării Internaţionale a Funcţionalităţii, Dizabilităţii şi Sănătăţii;

d) diversificarea serviciilor sociale destinate persoanelor cu dizabilităţi;

e) instituirea serviciilor medico-sociale de intervenţie timpurie;

f) adaptarea programelor educaţionale la necesităţile speciale ale copiilor cu dizabilităţi; 

g) dezvoltarea unui mecanism eficient de acordare a serviciilor de orientare, formare şi reabilitare profesională persoanelor cu dizabilităţi; 

h) adaptarea infrastructurii sociale la necesităţile persoanelor cu dizabilităţi;

i) informarea publicului larg privind procesul de implementare a Strategiei privind incluziunea socială a persoanelor cu dizabilităţi.

IV. ACŢIUNILE NECESARE PENTRU ATINGEREA OBIECTIVELOR ŞI REZULTATELOR SCONTATE

19. În vederea racordării cadrului legislativ-normativ naţional la standardele europene şi internaţionale privind protecţia drepturilor persoanelor cu dizabilităţi, se vor întreprinde următoarele măsuri: 

19.1. Elaborarea şi adoptarea Legii privind incluziunea socială a persoanelor cu dizabilităţi; 

19.2. Evaluarea, modificarea şi completarea legislaţiei în domeniul protecţiei sociale a persoanelor cu dizabilităţi în scopul racordării la noua Lege privind incluziunea socială a persoanelor cu dizabilităţi.

Rezultate scontate: 

a) cadrul legislativ-normativ naţional racordat la standardele internaţionale în domeniul protecţiei drepturilor persoanelor cu dizabilităţi;

b) creşterea incluziunii sociale a persoanelor cu dizabilităţi. 

20. În vederea reorganizării structurilor şi instituţiilor responsabile de coordonarea sistemului de incluziune socială a persoanelor cu dizabilităţi, se vor întreprinde următoarele măsuri:

20.1. Reorganizarea structurii şi a modului de funcţionare ale Consiliului Republican de Expertiză Medicală a Vitalităţii (CREMV) şi ale subdiviziunilor sale teritoriale în Consiliul Naţional pentru Determinarea Dizabilităţii şi  Capacităţii de Muncă (CNDDCM) cu subdiviziunile teritoriale respective. CNDDCM va determina  atît dizabilitatea la copii, cît şi dizabilitatea şi capacitatea de muncă la adulţi; 

20.2. Numirea, în cadrul Agenţiei Naţionale pentru Ocuparea Forţei de Muncă (ANOFM) şi în structurile sale teritoriale, responsabililor de angajarea în cîmpul muncii a persoanelor cu dizabilităţi;

20.3. Atribuirea competenţelor consiliilor medicale consultative din cadrul instituţiilor medico-sanitare publice în vederea eliberării recomandărilor medicale pentru satisfacerea necesităţilor speciale şi, respectiv, pentru accesarea serviciilor sociale de către persoanele de vîrstă pensionară; 

20.4. Crearea în cadrul CNDDCM a unui sistem informaţional automatizat de evidenţă a persoanelor cu dizabilităţi.

Rezultate scontate: 

a) eficientizarea managementului sistemului protecţiei sociale a persoanelor cu dizabilităţi;

b) sporirea accesului persoanelor cu dizabilităţi la servicii şi prestaţii sociale;

c) sporirea accesului pe piaţa muncii a persoanelor cu dizabilităţi;

d) reducerea costurilor de tipărire şi multiplicare a documentelor intermediare elaborate de diferite structuri de protecţie socială.

21. În vederea elaborării şi aprobării metodologiei noi privind determinarea dizabilităţii la copii şi adulţi, în conformitate cu prevederile Clasificării Internaţionale a Funcţionalităţii, Dizabilităţii şi Sănătăţii, se vor întreprinde următoarele măsuri: 

21.1. Studierea şi sintetizarea experienţei internaţionale în domeniul determinării dizabilităţii şi a capacităţii de muncă;

21.2. Elaborarea şi aprobarea metodologiei privind determinarea gradului de dizabilitate la copii;

21.3. Elaborarea şi aprobarea metodologiei privind determinarea dizabilităţii şi capacităţii de muncă la persoanele adulte; 

21.4. Elaborarea şi aprobarea cerinţelor de calificare pentru specialiştii care determină gradul de dizabilitate şi nivelul capacităţii de muncă;

21.5. Elaborarea şi aprobarea unor programe de instruire continuă a specialiştilor care determină gradul de dizabilitate şi capacitatea de muncă;

21.6. Organizarea instruirii specialiştilor care determină gradul de dizabilitate şi nivelul capacităţii de muncă;

21.7. Organizarea instruirii specialiştilor din serviciul de ocupare a forţei de muncă şi reabilitare profesională din cadrul ANOFM şi a structurilor sale teritoriale.    

Rezultate scontate: 

a) eficientizarea acordării prestaţiilor şi serviciilor sociale persoanelor cu dizabilităţi;

b) îmbunătăţirea calităţii serviciilor oferite persoanelor cu dizabilităţi de către angajaţii structurilor publice vizate;

c) eficientizarea serviciilor de reabilitare profesională şi sporirea asistenţei persoanelor cu dizabilităţi pentru încadrarea în cîmpul muncii.

22. În vederea diversificării serviciilor de asistenţă socială destinate persoanelor cu dizabilităţi, se vor întreprinde următoarele măsuri:

22.1. Acordarea diferitor forme de asistenţă socială în funcţie de necesităţile speciale ale persoanelor cu dizabilităţi, care se stabilesc pentru viaţa cotidiană, dezvoltarea personalităţii, activitatea profesională şi socială;

22.2. Elaborarea regulamentelor de organizare şi funcţionare, precum şi a standardelor minime de calitate pentru serviciile sociale comunitare destinate persoanelor cu dizabilităţi: locuinţe protejate, case comunitare, asistenţă parentală profesionistă pentru copii cu dizabilităţi, plasament de tip familial pentru adulţi cu dizabilităţi mintale, asistent personal etc.;  

22.3. Crearea serviciilor sociale destinate persoanelor cu dizabilităţi: locuinţe protejate, case comunitare, asistenţă parentală profesionistă pentru copii cu dizabilităţi, plasament de tip familial pentru adulţi cu dizabilităţi mintale, asistent personal etc.;  

22.4. Identificarea modalităţilor de asigurare a durabilităţii serviciilor sociale destinate persoanelor cu dizabilităţi: locuinţe protejate, case comunitare, asistenţă parentală profesionistă pentru copii cu dizabilităţi, plasament de tip familial pentru adulţi cu dizabilităţi mintale, asistent personal etc.  

Rezultate scontate: 

a) acordarea individualizată a serviciilor sociale în funcţie de necesităţile specifice ale persoanelor cu dizabilităţi;

b) îmbunătăţirea calităţii vieţii persoanelor cu dizabilităţi;

c) incluziunea la nivel de comunitate a persoanelor cu dizabilităţi; 

d) prevenirea instituţionalizării persoanelor cu dizabilităţi. 

23. În vederea instituirii serviciilor medico-sociale de intervenţie timpurie, se vor întreprinde următoarele măsuri:

23.1. Elaborarea cadrului normativ privind instituirea şi reglementarea activităţii serviciilor medico-sociale de intervenţie timpurie pentru copiii de la      0  la 3 ani;
23.2. Organizarea instruirii specialiştilor implicaţi în procesul de acordare a serviciilor medico-sociale de intervenţie timpurie.

Rezultate scontate: 

a) scăderea numărului de copii cu dizabilităţi grave;

b) îmbunătăţirea stării de sănătate a copiilor cu dizabilităţi;

c) scăderea numărului de copii cu dizabilităţi instituţionalizaţi în serviciile rezidenţiale de lungă durată. 

24. În vederea adaptării programelor educaţionale la necesităţile speciale ale copiilor cu dizabilităţi, se vor întreprinde următoarele măsuri:
24.1. Evaluarea necesităţilor educaţionale ale copiilor cu dizabilităţi;

24.2. Perfecţionarea, din perspectiva  incluziunii sociale, a cadrului legislativ-normativ din domeniul învăţămîntului;

24.3. Elaborarea nomenclatorului de servicii educaţionale pentru susţinerea incluziunii sociale în funcţie de dizabilitatea copilului şi a potenţialului său;

24.4. Elaborarea şi aprobarea unui program de instruire continuă a pedagogilor care lucrează cu copiii cu dizabilităţi.

Rezultate scontate: 

a) creşterea numărului de copii cu dizabilităţi incluşi în instituţiile de învăţămînt general;

b) îmbunătăţirea calităţii serviciilor educaţionale pentru copiii şi tinerii cu dizabilităţi;

c) sporirea accesului copiilor şi tinerilor cu dizabilităţi la diverse servicii educaţionale, indiferent de natura dizabilităţii;

d) asigurarea incluziunii educaţionale, sociale şi profesionale a copiilor şi tinerilor cu dizabilităţi.   

25. În vederea dezvoltării unui mecanism eficient de acordare a serviciilor de orientare, formare şi reabilitare profesională a persoanelor cu dizabilităţi, se vor întreprinde următoarele măsuri:
25.1. Elaborarea, de către CNDDCM, a mecanismelor privind determinarea necesităţilor de orientare, formare şi reabilitare profesională a persoanelor  cu dizabilităţi;

25.2. Facilitarea accesului persoanelor cu dizabilităţi la serviciile de orientare, formare şi reabilitare profesională şi la alte servicii oferite de ANOFM;

25.3. Elaborarea cadrului metodic de orientare, formare şi reabilitare profesională a persoanelor cu dizabilităţi;

25.4. Elaborarea mecanismelor de stimulare a angajatorilor care oferă locuri de muncă persoanelor cu dizabilităţi; 

25.5. Încurajarea activităţii persoanelor cu dizabilităţi la domiciliu, în conformitate cu prevederile legislaţiei muncii în vigoare, utilizarea noilor tehnologii informaţionale, precum şi activităţilor de muncă la distanţă etc.;

25.6. Elaborarea mecanismelor privind dezvoltarea şi susţinerea întreprinderilor care oferă condiţii de muncă adaptate la necesităţile persoanelor cu dizabilităţi;

25.7. Îmbunătăţirea normativelor de rezervare, în întreprinderi, instituţii şi organizaţii, a locurilor de muncă pentru persoanele cu dizabilităţi.

Rezultate scontate: 

a) creşterea numărului de persoane cu dizabilităţi angajate în cîmpul muncii;

b) diminuarea numărului de persoane cu dizabilităţi dependente de prestaţiile sociale;

c) îmbunătăţirea calităţii vieţii persoanelor cu dizabilităţi;

d) asigurarea şanselor egale pentru persoanele cu dizabilităţi în obţinerea unui loc de muncă.

26. În vederea adaptării infrastructurii sociale la necesităţile persoanelor cu dizabilităţi,  se vor întreprinde următoarele măsuri:
26.1. Revizuirea standardelor tehnice şi a actelor normative pentru asigurarea accesului la infrastructura socială al persoanelor cu dizabilităţi;

26.2. Elaborarea recomandărilor metodice privind adaptarea obiectelor de menire socială (din domeniul sănătăţii, asistenţei sociale,  instruirii, culturii) la necesităţile persoanelor cu dizabilităţi;

26.3. Elaborarea recomandărilor privind adaptarea transportului public la necesităţile persoanelor cu dizabilităţi;

26.4. Elaborarea recomandărilor de adaptare a locuinţelor la necesităţile persoanelor cu dizabilităţi;

26.5. Elaborarea recomandărilor privind adaptarea sistemelor informaţionale, mass-media (tele- şi radio-, presa, internet etc.) la necesităţile persoanelor cu dizabilităţi;

26.6. Elaborarea recomandărilor privind utilizarea limbajului mimico-gestual în sistemul informaţional.

Rezultate scontate: 

a) accesul sporit al persoanelor cu dizabilităţi la infrastructura socială şi  mediul informaţional;

b) sporirea participării sociale a persoanelor cu dizabilităţi.
27. În vederea informării publicului larg cu privire la procesul de implementare a Strategiei de incluziune socială a persoanelor cu dizabilităţi, se vor întreprinde următoarele măsuri:
27.1. Organizarea anuală a campaniilor de marketing social cu referinţă la drepturile şi oportunităţile de integrare socială a persoanelor cu dizabilităţi;
27.2. Organizarea seminarelor, conferinţelor şi altor evenimente publice la tema reformării sistemului de protecţie socială a persoanelor cu  dizabilităţi; 

27.3. Colaborarea cu mass-media în scopul informării populaţiei despre măsurile de protecţie socială a persoanelor cu dizabilităţi, problemele cu care acestea se confruntă şi impactul reformelor în domeniul dizabilităţii. 

Rezultate scontate: 

a) creşterea gradului de conştientizare a populaţiei cu privire la problemele şi drepturile persoanelor cu dizabilităţi;

b) sporirea iniţiativelor  din partea societăţii civile în vederea dezvoltării şi diversificării serviciilor destinate persoanelor cu dizabilităţi;

c) asigurarea transparenţei iniţiativelor şi programelor organizate în domeniul dizabilităţii;

d) îmbunătăţirea percepţiei populaţiei cu privire la persoanele cu dizabilităţi;

e) favorizarea incluziunii sociale a persoanelor cu dizabilităţi. 

V. ESTIMAREA IMPACTULUI ŞI A COSTURILOR
 (FINANCIARE ŞI NEFINANCIARE)

28. Realizarea obiectivului general al Strategiei de incluziune socială a persoanelor cu dizabilităţi va crea suportul esenţial şi va reprezenta pilonul de bază în armonizarea sistemului de protecţie socială a persoanelor cu dizabilităţi cu standardele europene şi internaţionale în vederea respectării drepturilor şi libertăţilor fundamentale ale acestora. 

29. Costurile aferente asistenţei tehnice corespund necesităţilor de realizare a obiectivelor specifice ale Strategiei, conform Planului de acţiuni pentru implementarea ei, şi includ, în special, cheltuieli pentru: 

a) racordarea cadrului legislativ-normativ la standardele europene şi internaţionale privind protecţia drepturilor persoanelor cu dizabilităţi;

b) elaborarea şi aprobarea metodologiei noi privind determinarea dizabilităţii la copii şi adulţi, în conformitate cu prevederile Clasificării Internaţionale a Funcţionalităţii, Dizabilităţii şi Sănătăţii;

c) elaborarea regulamentelor de organizare şi funcţionare, precum şi a standardelor minime de calitate pentru serviciile sociale comunitare, destinate persoanelor cu dizabilităţi: locuinţe protejate, case comunitare, asistenţă parentală profesionistă pentru copii cu dizabilităţi, plasament de tip familial pentru adulţi cu dizabilităţi mintale, asistent personal etc.;

d) dezvoltarea unui mecanism eficient de acordare a serviciilor de orientare, formare şi reabilitare profesională  a persoanelor cu dizabilităţi;
e) revizuirea standardelor tehnice şi a actelor normative în vederea asigurării accesului la infrastructura socială a persoanelor cu dizabilităţi.

30. Implementarea graduală a Strategiei presupune reformarea sistemului de protecţie socială a persoanelor cu dizabilităţi, în conformitate cu principiile incluziunii sociale, care vor putea fi estimate prin: 1) modificarea metodologiei de stabilire a dizabilităţii, precondiţie ce va permite crearea oportunităţilor pentru acordarea a unor măsuri de protecţie socială raţionale şi eficiente destinate persoanelor cu dizabilităţi; 2) promovarea serviciilor de orientare, formare şi reabilitare profesională; încadrarea în cîmpul muncii; încurajarea angajatorilor în vederea creării locurilor de muncă pentru persoanele cu dizabilităţi, remanieri care vor contribui la creşterea numărului de aceste persoane încadrate în cîmpul muncii; 3) acordarea de asistenţă socială, care să ofere persoanelor cu dizabilităţi posibilitatea de a fi membri activi ai societăţii şi de a-şi îmbunătăţi prin manieră participativă calitatea vieţii.
31. Strategia prevede stabilirea dizabilităţii la copii şi a capacităţii de muncă la adulţi. Se preconizează ca, după evaluarea nivelului capacităţii de muncă şi estimarea procentuală a acesteia, persoanelor cu dizabilităţi să li se ofere oportunităţi reale şi nondiscriminatorii de angajare în cîmpul muncii, dreptul la salarizare şi posibilităţi de a contribui la asigurările sociale de stat, ca la atingerea vîrstei de pensionare să obţină şanse legale şi egale de a beneficia de pensie pentru limita de vîrstă. 

32. Strategia prevede trecerea de la actualul grad de invaliditate al persoanelor cu dizabilităţi la stabilirea valorii procentuale a capacităţii de muncă, cu recomandări de încadrare în cîmpul muncii, respectiv, cu eliberarea fondurilor în bugetul de stat şi cel al asigurărilor sociale, care ulterior vor putea fi redirecţionate pentru programele de orientare, formare şi reabilitare profesională, alte acţiuni de îmbunătăţire a asistenţei sociale pentru persoanele cu dizabilităţi.      

33. Dezvoltarea reţelei de servicii sociale axate pe incluziunea persoanelor cu dizabilităţi care presupune cheltuieli mult mai reduse, comparativ cu cele de întreţinere în serviciul de  îngrijire rezidenţială a acestor persoane. 

VI. ETAPELE DE IMPLEMENTARE

34. Implementarea Strategiei presupune patru etape, care se specifică în acţiuni prioritare pentru fiecare an de implementare. 

35.  Etapa I – anul 2010

Elaborarea şi aprobarea proiectului de lege privind incluziunea socială a persoanelor cu dizabilităţi, în conformitate cu prevederile Convenţiei ONU privind drepturile persoanelor cu dizabilităţi. În acest sens, vor fi efectuate studii şi analize ale experienţelor şi practicilor altor state, în vederea asigurării incluziunii sociale a persoanelor cu dizabilităţi, necesare pentru iniţierea reformei sistemului de protecţie socială în Republica Moldova. Concomitent, va demara, la nivel naţional, campania de informare şi sensibilizare privind problemele şi drepturile persoanelor cu dizabilităţi.

36.  Etapa  a II-a – anul 2011 

Modificarea şi completarea legislaţiei în domeniul protecţiei sociale, precum şi a standardelor tehnice în domeniul construcţiilor, în vederea racordării acestora la noile prevederi ale Legii privind incluziunea socială a persoanelor cu dizabilităţi, reformarea CREMV şi elaborarea unei metodologii noi privind determinarea dizabilităţii la copii şi adulţi. Campania de informare şi sensibilizare va avea drept scop mediatizarea reformelor din sistemul de protecţie socială a persoanelor cu dizabilităţi. 
37.  Etapa a III-a – anul 2012
Elaborarea şi aprobarea noilor cerinţe de calificare a specialiştilor care determină gradul de dizabilitate, nivelul capacităţii de muncă, precum şi a celor responsabili de orientarea, formarea şi reabilitarea profesională a persoanelor cu dizabilităţi. În acest scop se vor organiza o serie de instruiri pentru specialiştii din domeniile vizate. Se vor reglementa serviciile medico-sociale de intervenţie timpurie şi educaţie incluzivă, urmate de instruirea specialiştilor din acest domeniu. Campania de informare şi sensibilizare va include mediatizarea rezultatelor obţinute în implementarea Strategiei. 
38.  Etapa a IV-a – anul 2013
Definitivarea ajustării cadrului legislativ-normativ la prevederile Legii privind incluziunea socială a persoanelor cu dizabilităţi. În acelaşi timp, se vor dezvolta şi se vor diversifica serviciile de asistenţă socială destinate persoanelor cu dizabilităţi, intervenţia timpurie, incluziunea şcolară, orientarea şi reabilitarea profesională. Un accent deosebit va avea  asigurarea accesului persoanelor cu dizabilităţi la infrastructura socială, la mediul informaţional şi la piaţa forţei de muncă. Campania de informare va avea drept scop promovarea practicilor de succes pentru incluziunea socială a persoanelor cu dizabilităţi şi rezultatele reformei sistemului de protecţie socială.   
VII. PROCEDURILE DE RAPORTARE ŞI MONITORIZARE

39.  Strategia va fi implementată în baza Planului de acţiuni pentru perioada 2010-2013. Monitorizarea şi evaluarea impactului prezentei Strategii se va efectua prin raportarea anuală Guvernului şi Parlamentului despre executarea acesteia. 
40. Planul de monitorizare include următoarele componente:                     1) monitorizarea procesului de implementare a măsurilor prevăzute în Planul de acţiuni în baza indicatorilor Strategiei; 2) caracterul executării (reorganizarea instituţională, schimbarea situaţiei grupurilor-ţintă); 3) efectele implementării (economice, juridice, sociale etc.); 4) implicarea responsabililor în executarea măsurilor prevăzute; 5) cheltuielile financiare utilizate; 6) termenele de implementare.

41.  În planul de monitorizare va fi indicată sursa de informare. Informarea va conţine date cu caracter calitativ (analiza consecinţelor) şi cantitativ (date statistice).

42.  Sursele informaţionale pentru raportul consolidat vor fi oferite de subdiviziunile Ministerului Muncii, Protecţiei Sociale şi Familiei, alte autorităţi publice centrale, organe de resort, autorităţile publice locale responsabile de implementarea Strategiei, rezultatele studiilor şi rapoartelor independente. 

43.  Rapoartele anuale privind implementarea Strategiei vor fi elaborate de Ministerul Muncii, Protecţiei Sociale şi Familiei, în baza rapoartelor prezentate de autorităţile publice centrale şi locale, societatea civilă şi alţi actori implicaţi în reformă.

	
	
	
	
	Anexă 

la Strategia de incluziune socială 

a persoanelor cu dizabilităţi 

	
	
	
	
	

	
	
	
	
	

	PLANUL DE ACŢIUNI PENTRU IMPLEMENTAREA STRATEGIEI DE INCLUZIUNE SOCIALĂ

A PERSOANELOR CU DIZABILITĂŢI (2010-2013)



	Obiective/ Actiuni
	Indicatori de progres
	Responsabili
	Parteneri
	Termenul de realizare
	Anii
	Costuri, mii lei

	
	
	
	
	
	
	

	
	
	
	
	
	
	Total
	Buget
	Donaţii
	Neacope-

rite


	1
	2
	3
	4
	5
	6
	7
	8
	9
	10

	1. Racordarea cadrului legislativ-normativ la standardele europene şi internaţionale privind protecţia drepturilor persoanelor cu dizabilităţi
	 
	 
	 
	 
	2010
	96,0
	0,0
	96,0
	0,0

	
	
	
	
	
	2011
	96,0
	0,0
	96,0
	0,0

	
	
	
	
	
	2012
	96,0
	0,0
	96,0
	0,0

	
	
	
	
	
	2013
	0,0
	0,0
	0,0
	0,0

	1.1 Elaborarea şi adoptarea Legii privind incluziunea socială a persoanelor cu dizabilităţi 
	Legea cu privire la  incluziunea socială a persoanelor cu dizabilităţi elaborată şi adoptată
	Ministerul Muncii, Protecţiei Sociale şi Familiei 
	Ministerul Sănătăţii, Ministerul Economiei, Ministerul Finanţelor, Ministerul Educaţiei, Ministerul Construcţiilor si Dezvoltării Regionale, Ministerul Tehnologiilor Informaţionale şi Comunicaţiilor, Ministerul Transporturilor şi Infrastructurii Drumurilor, Ministerul Culturii, Ministerul Tineretului şi Sportului, Ministerul Justiţiei, Agenţia Naţională pentru Ocuparea Forţei de Muncă, ONG-uri


	2010
	2010
	96,0
	0,0
	96,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	1.2 Evaluarea, modificarea şi completarea legislaţiei în domeniul protecţiei sociale a persoanelor cu dizabilităţi în vederea racordării la noua Lege privind incluziunea socială a persoanelor cu dizabilităţi
	Numărul de modificări şi completări ale legislaţiei efectuate 
	Ministerul Muncii, Protecţiei Sociale şi Familiei   
	Ministerul Sănătăţii, Ministerul Economiei, Ministerul Finanţelor, Ministerul Educaţiei, Ministerul Construcţiilor si Dezvoltării Regionale, Ministerul Tehnologiilor Informaţionale şi Comunicaţiilor, Ministerul Transporturilor şi Infrastructurii Drumurilor, Ministerul Culturii, Ministerul Tineretului şi Sportului, Ministerul Justiţiei, Agenţia Naţională pentru Ocuparea Forţei de Muncă, ONG-uri
	2011-2013
	2010
	0,0
	0,0
	0,0
	0,0

	
	
	
	
	
	2011
	96,0
	0,0
	96,0
	0,0

	
	
	
	
	
	2012
	96,0
	0,0
	96,0
	0,0

	
	
	
	
	
	2013
	0,0
	0,0
	0,0
	0,0

	2. Reorganizarea  structurilor şi instituţiilor responsabile de coordonarea sistemului de incluziune socială a persoanelor cu dizabilităţi
	 
	 
	 
	 
	2010
	0,0
	0,0
	0,0
	0,0

	
	
	
	
	
	2011
	13 308,1
	5 677,4
	0,0
	7 630,7

	
	
	
	
	
	2012
	19 536,7
	5 677,4
	0,0
	13 859,3

	
	
	
	
	
	2013
	13 611,2
	5 677,4
	0,0
	7 933,8

	2.1 Reorganizarea structurii şi a modului de funcţionare a Centrului Republican de Expertiză Medicală Vitală şi a subdiviziunilor teritoriale în Consiliul Naţional pentru Determinarea Dizabilităţii şi a Capacităţii de Muncă   
	Reformele  structurale, realizate la nivelul Centrului Republican de Expertiză Medicală Vitală 
	Ministerul Muncii, Protecţiei Sociale şi Familiei 
	Ministerul Sănătăţii,  Ministerul Finanţelor 
	2011-2013
	2011
	13 233,1
	5 677,4
	0,0
	7 555,7

	
	
	
	
	
	2012
	13 422,1
	5 677,4
	0,0
	7 744,7

	
	
	
	
	
	2013
	13 611,2
	5 677,4
	0,0
	7 933,8

	2.2 Numirea unităţilor responsabile  de angajarea  în cîmpul muncii a persoanelor cu dizabilităţi în cadrul Agenţiei Naţionale pentru Ocuparea Forţei de Muncă şi în structurile sale teritoriale în limita mijloacelor disponibile
	Unităţile responsabile  de angajarea  în cîmpul muncii a persoanelor cu dizabilităţi create în cadrul Agenţiei Naţionale pentru Ocuparea Forţei de Muncă 
	Ministerul Muncii, Protecţiei Sociale şi Familiei 
	Ministerul Finanţelor, Agenţia Naţională pentru Ocuparea Forţei de Muncă 
	2011
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	2.3 Atribuirea competenţelor consiliilor medicale Consultative din cadrul instituţiilor medico-sanitare publice în vederea eliberării recomandărilor medicale pentru satisfacerea necesităţilor speciale şi, respectiv, pentru accesarea serviciilor sociale de către persoanele de vîrstă pensionară
	Cadrul legislativ-normativ privind activitatea  consiliilor medicale-consultative a instituţiilor medico-sanitare publice revizuit
	Ministerul Sănătăţii 
	Ministerul Muncii, Protecţiei Sociale şi Familiei 
	2011
	2010
	0,0
	0,0
	0,0
	0,0

	
	
	
	
	
	2011
	75,0
	0,0
	0,0
	75,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	2.4 Crearea în cadrul Consiliului Naţional pentru Determinarea Dizabilităţii şi Capacităţii de Muncă a sistemului informaţional automatizat de evidenţă a persoanelor cu dizabilităţi 
	Sistemul automatizat de evidenţă a persoanelor cu dizabilităţi creat în cadrul Consiliului Naţional pentru Determinarea Dizabilităţii şi a Capacităţii de Muncă
	Ministerul Muncii, Protecţiei Sociale şi Familiei 
(Consiliul Naţional pentru Determinarea Dizabilităţii şi a Capacităţii de Muncă)
	Ministerul Tehnologiilor Informaţionale şi Comunicaţiilor, Casa Naţională de Asigurări Sociale  
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	6 114,6
	0,0
	0,0
	6 114,6

	
	
	
	
	
	2013
	0,0
	0,0
	0,0
	0,0

	3. Elaborarea şi aprobarea metodologiei noi de determinarea dizabilităţii la copii şi adulţi în conformitate cu prevederile Clasificării internaţionale a Funcţionalităţii, Dizabilităţii şi Sănătăţii 
	 
	 
	 
	 
	2010
	0,0
	0,0
	0,0
	0,0

	
	
	
	
	
	2011
	160,9
	0,0
	124,8
	36,1

	
	
	
	
	
	2012
	737,7
	0,0
	0,0
	737,7

	
	
	
	
	
	2013
	496,0
	0,0
	0,0
	496,0


Ministerul Muncii, Protecţiei Sociale şi Familiei, 

(Consiliul Naţional pentru Determinarea Dizabilităţii şi a Capacităţii de Muncă),

 Ministerul Sănătăţii 

	
	ONG-uri şi partenerii internaţionali
	2010-2011
	2010
	0,0
	0,0
	0,0
	0,0

	
	
	
	
	
	2011
	36,1
	0,0
	0,0
	36,1

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	3.2 Elaborarea şi aprobarea metodologiei de determinare a gradului de dizabilitate la copii
	Actele normative cu referinţă la metodologia de  determinare a gradului de dizabilitate elaborate şi aprobate  
	Ministerul Sănătăţii,
 Ministerul Muncii, Protecţiei Sociale şi Familiei,
(Consiliul Naţional pentru Determinarea Dizabilităţii şi a Capacităţii de Muncă)
  
	ONG-uri şi partenerii internaţionali
	2011
	2010
	0,0
	0,0
	0,0
	0,0

	
	
	
	
	
	2011
	62,4
	0,0
	62,4
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0


	3.3 Elaborarea şi aprobarea metodologiei de determinare a  dizabilităţii  şi a capacităţii de muncă la persoanele adulte
	Actele normative cu referinţă la metodologia de determinare  a  dizabilităţii şi a capacităţii de muncă elaborate şi aprobate
	Ministerul Sănătăţii, 
Ministerul Muncii, Protecţiei Sociale şi Familiei,
(Consiliul Naţional pentru Determinarea Dizabilităţii şi a Capacităţii de Muncă)
	Agenţia Naţională pentru Ocuparea Forţei de Muncă,
ONG-uri şi partenerii internaţionali
	2011
	2010
	0,0
	0,0
	0,0
	0,0

	
	
	
	
	
	2011
	62,4
	0,0
	62,4
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	3.4 Elaborarea şi aprobarea cerinţelor de calificare pentru specialiştii care determină gradul de dizabilitate şi nivelul capacităţii de muncă
	Cerinţele de calificare pentru specialiştii care determină gradul de dizabilitate şi nivelul capacităţii de muncă elaborate şi aprobate
	Ministerul Sănătăţii,
Ministerul Muncii, Protecţiei Sociale şi Familiei   
	Ministerul Educaţiei,
instituţiile de învîţămînt superior,
ONG-urile, partenerii internaţionali
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	124,8
	0,0
	0,0
	124,8

	
	
	
	
	
	2013
	0,0
	0,0
	0,0
	0,0

	3.5 Elaborarea  şi aprobarea unor programe de instruire continuă a specialiştilor care determină gradul de dizabilitate şi capacitatea de muncă 
	Programele  de instruire continuă  specialiştilor care determină gradul de dizabilitate şi nivelul capacităţii de muncă elaborate şi aprobate 
	Ministerul Sănătăţii,
Ministerul Muncii, Protecţiei Sociale şi Familiei   
 
	Ministerul Educaţiei,
instituţiile de învîţămînt superior,
ONG-uri şi partenerii internaţionali
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	124,8
	0,0
	0,0
	124,8

	
	
	
	
	
	2013
	0,0
	0,0
	0,0
	0,0

	3.6 Organizarea instruirii specialiştilor care determină gradul de dizabilitate şi nivelul capacităţii de muncă 
	Instruirea specialiştilor care determină gradul de dizabilitate şi nivelul capacităţii de muncă desfăşurată
	Ministerul Sănătăţii,  
Ministerul Muncii, Protecţiei Sociale şi Familiei  
	Ministerul Educaţiei,
mediul academic,
ONG-uri şi partenerii internaţionali  
	2012-2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	376,1
	0,0
	0,0
	376,1

	
	
	
	
	
	2013
	384,0
	0,0
	0,0
	384,0

	3.7 Organizarea instruirii specialiştilor din serviciul de ocupare a forţei de muncă şi reabilitare profesională din cadrul Agenţiei Naţionale pentru Ocuparea Forţei de Muncă  şi a structurilor sale teritoriale    
	Instruirea specialiştilor din serviciul de ocupare a forţei de muncă  din cadrul Agenţiei Naţionale pentru Ocuparea Forţei de Muncă  şi a structurilor sale teritoriale desfăşurată


	Ministerul Muncii, Protecţiei Sociale şi Familiei, 
Agenţia Naţională pentru Ocuparea Forţei de Muncă 
	Ministerul Educaţiei,
mediul academic,
ONG-uri şi partenerii internaţionali  
	2012-2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	112,0
	0,0
	0,0
	112,0

	
	
	
	
	
	2013
	112,0
	0,0
	0,0
	112,0

	4. Diversificarea serviciilor sociale destinate persoanelor cu dizabilităţi
	 
	 
	 
	 
	2010
	2 546,0
	0,0
	2 546,0
	0,0

	
	
	
	
	
	2011
	2 130,0
	0,0
	2 130,0
	0,0

	
	
	
	
	
	2012
	192,0
	0,0
	192,0
	0,0

	
	
	
	
	
	2013
	1 064,0
	872,0
	192,0
	0,0


Autorităţile publice locale,

ONG-uri

	
	2010-2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	4.2  Elaborarea regulamentelor de organizare şi funcţionare şi a standardelor minime de calitate pentru serviciile sociale comunitare destinate persoanelor cu dizabilităţi: locuinţe protejate, case comunitare, asistenţă parentală profesionistă pentru copii cu dizabilităţi, plasament de tip familial pentru adulţi cu dizabilităţi mintale, asistent personal etc. 
	Regulamentele de organizare şi funcţionare şi Standardele minime de calitate pentru fiecare serviciu elaborare şi aprobate 
	Ministerul Muncii, Protecţiei Sociale şi Familiei 

	ONG-urile şi partenerii internaţionali
	2010-2013
	2010
	192,0
	0,0
	192,0
	0,0

	
	
	
	
	
	2011
	192,0
	0,0
	192,0
	0,0

	
	
	
	
	
	2012
	192,0
	0,0
	192,0
	0,0

	
	
	
	
	
	2013
	192,0
	0,0
	192,0
	0,0


Numărul serviciilor sociale create

(12 servicii)


Autorităţile publice locale,

Ministerul Muncii, Protecţiei Sociale şi Familiei 

	
	ONG-urile şi partenerii internaţionali
	2010-2013
	2010
	2 354,0
	0,0
	2 354,0
	0,0

	
	
	
	
	
	2011
	1 938,0
	0,0
	1 938,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	4.4 Identificarea modalităţilor de asigurare a durabilităţii serviciilor sociale destinate persoanelor cu dizabilităţi de tip locuinţe protejate, case comunitare, asistenţă parentală profesionistă pentru copii cu dizabilităţi, plasament de tip familial pentru adulţi cu dizabilităţi mintale, asistent personal etc.  
	Numărul serviciilor sociale implementate şi funcţionale
(12 servicii)
	Autorităţile publice locale,
Ministerul Muncii, Protecţiei Sociale şi Familiei 
	ONG-urile şi partenerii internaţionali
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	872,0
	872,0
	0,0
	0,0

	5. Instituirea serviciilor medico-sociale de  intervenţie timpurie 
	 
	 
	 
	 
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	196,9
	0,0
	0,0
	196,9

	
	
	
	
	
	2013
	295,4
	0,0
	0,0
	295,4

	5.1  Elaborarea cadrului normativ  privind  instituirea şi reglementarea activităţii serviciilor de intervenţie timpurie pentru copii de la 0 - la 3 ani.
	Cadrul normativ, privind instituirea şi modul de activitate a serviciului de intervenţie timpurie pentru copiii de la 0 la 3 ani elaborat


	Ministerul Sănătăţii  
	Ministerul Muncii, Protecţiei Sociale şi Familiei,
ONG-urile şi partenerii internaţionali  
	2012-2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	5.2  Organizarea instruirii specialiştilor  implicaţi în procesul de acordare a serviciilor de intervenţie timpurie
	Instruirea specialiştilor  implicaţi în procesul de acordare a serviciilor de intervenţie timpurie realizată
	Ministerul Sănătăţii   
	Ministerul Muncii, Protecţiei Sociale şi Familiei,
ONG-urile şi partenerii internaţionali  
	2012-2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	196,9
	0,0
	0,0
	196,9

	
	
	
	
	
	2013
	295,4
	0,0
	0,0
	295,4

	6. Adaptarea programelor educaţionale la necesităţile speciale ale copiilor cu dizabilităţi 


	 
	 
	 
	 
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	254,8
	0,0
	0,0
	254,8

	
	
	
	
	
	2013
	124,8
	0,0
	0,0
	124,8

	6.1 Evaluarea necesităţilor educaţionale a copiilor cu dizabilităţi 
	Necesităţile educaţionale evaluate
	Ministerul Educaţiei  
	ONG-urile şi partenerii internaţionali  
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	130,0
	0,0
	0,0
	130,0

	
	
	
	
	
	2013
	0,0
	0,0
	0,0
	0,0

	6.2 Perfecţionarea cadrului legislativ-normativ din domeniul învăţămîntului din perspectiva  incluziunii sociale
	Cadrul legislativ-normativ din domeniul învăţămîntului din perspectiva  incluziunii îmbunătăţit
	Ministerul Educaţiei  
	ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	124,8
	0,0
	0,0
	124,8

	6.3  Elaborarea nomenclatorului de servicii educaţionale pentru susţinerea incluziunii sociale în funcţie de dizabilitatea copilului şi a potenţialului său
	Nomenclatorul de servicii educaţionale  pentru susţinerea incluziunii sociale în funcţie de gradul de dizabilitate elaborat
	Ministerul Educaţiei  
	ONG-urile şi partenerii internaţionali  
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	124,8
	0,0
	0,0
	124,8

	
	
	
	
	
	2013
	0,0
	0,0
	0,0
	0,0

	6.4 Elaborarea şi aprobarea unui program de instruire continuă a pedagogilor care lucrează cu copiii cu dizabilităţi
	Programul de instruire continuă a pedagogilor care lucrează cu copiii cu dizabilităţi elaborat şi aprobat
	Ministerul Educaţiei  
	Institutul de Ştiinţe ale Educaţiei, instituţiile de învîţămînt superior
	2013
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	7. Dezvoltarea unui mecanism eficient de acordare a serviciilor de orientare, formare şi reabilitare profesională  a persoanelor cu dizabilităţi
	 
	 
	 
	 
	2010
	0,0
	0,0
	0,0
	0,0

	
	
	
	
	
	2011
	156,0
	0,0
	156,0
	0,0

	
	
	
	
	
	2012
	312,0
	0,0
	0,0
	312,0

	
	
	
	
	
	2013
	156,0
	0,0
	0,0
	156,0

	7.1 Elaborarea de către Consiliul Naţional pentru Determinarea Dizabilităţii şi a Capacităţii de Muncă  a mecanismelor de determinare a necesităţilor de orientare, formare şi reabilitare  profesională a persoanelor cu dizabilităţi 
	Mecanismul de determinare a necesităţilor de orientare, formare şi reabilitare profesională elaborat şi aprobat
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă,
Consiliul Naţional pentru Determinarea Dizabilităţii şi a Capacităţii de Muncă 
	Ministerul Sănătăţii,
ONG-urile şi partenerii internaţionali  
	2011
	2010
	0,0
	0,0
	0,0
	0,0

	
	
	
	
	
	2011
	78,0
	0,0
	78,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	7.2 Facilitarea accesului persoanelor cu dizabilităţi la serviciile de orientare,  formare şi reabilitare profesională şi la alte servicii oferite de către Agenţia Naţională pentru Ocuparea Forţei de Muncă  
	Cadrul legislativ-normativ, administrativ şi organizatoric privind   orientarea, formarea  şi reabilitarea profesională a persoanelor cu dizabilităţi elaborat şi aprobat
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă,
Consiliul Naţional pentru Determinarea Dizabilităţii şi a Capacităţii de Muncă  
	Ministerul Sănătăţii,
ONG-urile şi partenerii internaţionali  
	2011-2012
	2010
	0,0
	0,0
	0,0
	0,0

	
	
	
	
	
	2011
	78,0
	0,0
	78,0
	0,0

	
	
	
	
	
	2012
	78,0
	0,0
	0,0
	78,0

	
	
	
	
	
	2013
	0,0
	0,0
	0,0
	0,0

	7.3 Elaborarea cadrului metodic de orientare, formare  şi reabilitare  profesională a persoanelor cu dizabilităţi 
	Cadrul metodic de orientare, formare  şi reabilitare profesională a persoanelor elaborat şi aprobat 
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă,
Consiliul Naţional pentru Determinarea Dizabilităţii şi a Capacităţii de Muncă
	Ministerul Sănătăţii,
ONG-urile şi partenerii internaţionali  
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	78,0
	0,0
	0,0
	78,0

	
	
	
	
	
	2013
	0,0
	0,0
	0,0
	0,0

	7.4  Elaborarea mecanismelor de stimulare a angajatorilor care oferă locuri de muncă pentru persoanele cu dizabilităţi 
	Mecanismele de stimulare a angajatorilor elaborate
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă   
	Ministerul Economiei,
ONG-urile şi partenerii internaţionali  
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	78,0
	0,0
	0,0
	78,0

	
	
	
	
	
	2013
	0,0
	0,0
	0,0
	0,0

	7.5  Încurajarea activităţii persoanelor cu dizabilităţi la domiciliu, în conformitate cu prevederile legislaţiei muncii în vigoare, utilizarea noilor tehnologii informaţionale, precum şi a activităţilor de muncă la distanţă
	Mecanismele de stimulare a activităţii la domiciliu îmbunătăţite
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă   
	Ministerul Economiei,
ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	78,0
	0,0
	0,0
	78,0

	7.6  Elaborarea mecanismelor pentru dezvoltarea şi susţinerea întreprinderilor care oferă condiţii de muncă adaptate la necesităţile persoanelor cu dizabilităţi
	Mecanismele pentru dezvoltarea şi susţinerea întreprinderilor care oferă condiţii de muncă adaptate la necesităţile persoanelor cu dizabilităţi elaborate 
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă   
	Ministerul Economiei,
ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	78,0
	0,0
	0,0
	78,0

	7.7  Îmbunătăţirea normativelor de rezervare a locurilor de muncă pentru persoanele cu dizabilităţi în întreprinderi, instituţii şi organizaţii
	Mecanismele de rezervare a locurilor de muncă îmbunătăţite
	Ministerul Muncii, Protecţiei Sociale şi Familiei,
Agenţia Naţională pentru Ocuparea Forţei de Muncă   
	Ministerul Economiei,
ONG-urile şi partenerii internaţionali  
	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	78,0
	0,0
	0,0
	78,0

	
	
	
	
	
	2013
	0,0
	0,0
	0,0
	0,0

	8. Adaptarea infrastructurii sociale la necesităţile persoanelor cu dizabilităţi


	 
	 
	 
	 
	2010
	74,4
	0,0
	74,4
	0,0

	
	
	
	
	
	2011
	156,0
	0,0
	156,0
	0,0

	
	
	
	
	
	2012
	156,0
	0,0
	0,0
	156,0

	
	
	
	
	
	2013
	390,0
	0,0
	0,0
	390,0

	8.1 Revizuirea standardelor tehnice şi a actelor normative în vederea asigurării accesului la infrastructura socială a persoanelor cu dizabilităţi
	Numărul de standarde  tehnice şi actele normative revizuite
	Ministerul Construcţiilor si Dezvoltării Regionale  
	ONG-urile şi partenerii internaţionali  
	2010-2013
	2010
	74,4
	0,0
	74,4
	0,0

	
	
	
	
	
	2011
	156,0
	0,0
	156,0
	0,0

	
	
	
	
	
	2012
	78,0
	0,0
	0,0
	78,0

	
	
	
	
	
	2013
	78,0
	0,0
	0,0
	78,0

	8.2 Elaborarea recomandărilor metodice privind  adaptarea obiectelor de menire socială (din domeniul sănătăţii, asistenţei sociale, instruirii, culturii) la necesităţile persoanelor cu dizabilităţi
	Recomandările metodice privind adaptarea mediului public de stat elaborate şi aprobate
	Ministerul Construcţiilor si Dezvoltării Regionale
	Ministerul Sănătăţii,  Ministerul Muncii, Protecţiei Sociale şi Familiei,  Ministerul Educaţiei, Ministerul Culturii, autorităţile publice locale, ONG-urile şi partenerii internaţionali


	2012
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	78,0
	0,0
	0,0
	78,0

	
	
	
	
	
	2013
	0,0
	0,0
	0,0
	0,0

	8.3 Elaborarea recomandărilor privind adaptarea  transportului public  la necesităţile persoanelor cu dizabilităţi 
	Recomandările de adaptare a transportului public elaborate şi aprobate
	Ministerul Transporturilor şi Infrastructurii Drumurilor, 
Ministerul Construcţiilor si Dezvoltării Regionale 
	Autorităţile publice locale,
 ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	78,0
	0,0
	0,0
	78,0

	8.4 Elaborarea recomandărilor de adaptare a locuinţelor la necesităţile persoanelor cu dizabilităţi
	Recomandările de adaptare a locuinţelor la necesităţile persoanelor cu dizabilităţi elaborate şi aprobate
	Ministerul Construcţiilor si Dezvoltării Regionale  
	Autorităţile publice locale,
 ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	78,0
	0,0
	0,0
	78,0

	8.5 Elaborarea recomandărilor privind adaptarea  sistemelor informaţionale,  mass-media (tele- şi radio, presa, internet etc.) la necesităţile persoanelor cu dizabilităţi 
	Recomandările privind adaptarea  sistemelor informaţionale, mass-media la necesităţile persoanelor cu dizabilităţi elaborate şi difuzate


	Ministerul Tehnologiilor Informaţionale şi Comunicaţiilor, Consiliul Coordonator al  Audiovizualului 
	ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	78,0
	0,0
	0,0
	78,0

	8.6 Elaborarea recomandărilor privind utilizarea limbajului mimico-gestual în sistemul informaţional
	Recomandările privind utilizarea limbajului mimico-gestual în sistemul informaţional elaborate
	Ministerul Tehnologiilor Informaţionale şi Comunicaţiilor, Consiliul Coordonator al  Audiovizualului 
	ONG-urile şi partenerii internaţionali  
	2013
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	78,0
	0,0
	0,0
	78,0

	9. Informarea publicului larg privind procesul de implementare a Strategiei privind incluziunea socială a persoanelor cu dizabilităţi
	 
	 
	 
	 
	2010
	54,5
	0,0
	54,5
	0,0

	
	
	
	
	
	2011
	161,5
	0,0
	161,5
	0,0

	
	
	
	
	
	2012
	197,2
	0,0
	0,0
	197,2

	
	
	
	
	
	2013
	184,2
	0,0
	0,0
	184,2


	9.1  Organizarea anuală a campaniilor de marketing social cu referinţă la drepturile şi oportunităţile de integrare socială a persoanelor cu dizabilităţi 
	Campaniile de marketing social  realizate
	Ministerul Muncii, Protecţiei Sociale şi Familiei 
	Ministerul Sănătăţii, Ministerul Economiei, Ministerul Educaţiei,
Ministerul Construcţiilor si Dezvoltării Regionale, Ministerul Tehnologiilor Informaţionale şi Comunicaţiilor,
Ministerul Transporturilor şi Infrastructurii Drumurilor, autorităţile publice locale,
ONG-urile şi partenerii internaţionali  


	2010-2013
	2010
	39,7
	0,0
	39,7
	0,0

	
	
	
	
	
	2011
	67,6
	0,0
	67,6
	0,0

	
	
	
	
	
	2012
	93,6
	0,0
	0,0
	93,6

	
	
	
	
	
	2013
	80,6
	0,0
	0,0
	80,6

	9.2 Organizarea seminarelor, conferinţelor şi altor evenimente publice la tema reformării sistemului de protecţie socială a persoanelor cu dizabilităţii
	Numărul de seminare, conferinţe şi evenimente publice organizate
	Ministerul Muncii, Protecţiei Sociale şi Familiei 
	Ministerul Sănătăţii, Ministerul Economiei, Ministerul Educaţiei,
Ministerul Construcţiilor si Dezvoltării Regionale, Ministerul Tehnologiilor Informaţionale şi Comunicaţiilor,
Ministerul Transporturilor şi Infrastructurii Drumurilor,  autorităţile publice locale,
ONG-urile şi partenerii internaţionali 
	2010-2013
	2010
	14,8
	0,0
	14,8
	0,0

	
	
	
	
	
	2011
	93,9
	0,0
	93,9
	0,0

	
	
	
	
	
	2012
	103,6
	0,0
	0,0
	103,6

	
	
	
	
	
	2013
	103,6
	0,0
	0,0
	103,6

	9.3 Colaborarea cu mass-media în scopul informării populaţiei despre măsurile de protecţie socială şi problemele cu care se confruntă persoanelor cu dizabilităţi şi impactul reformelor în domeniul dizabilităţii
	Numărul de apariţii media cu referinţă la situaţia persoanelor cu dizabilităţi şi la reforma în domeniul dizabilităţii
	Ministerul Muncii, Protecţiei Sociale şi Familiei 
	Ministerul Sănătăţii, Ministerul Economiei, Ministerul Educaţiei,
Ministerul Construcţiilor si Dezvoltării Regionale, Ministerul Tehnologiilor Informaţionale şi Comunicaţiilor,
Ministerul Transporturilor şi Infrastructurii Drumurilor, autorităţile publice locale,
ONG-urile şi partenerii internaţionali 
	Permanent
	2010
	0,0
	0,0
	0,0
	0,0

	
	
	
	
	
	2011
	0,0
	0,0
	0,0
	0,0

	
	
	
	
	
	2012
	0,0
	0,0
	0,0
	0,0

	
	
	
	
	
	2013
	0,0
	0,0
	0,0
	0,0

	TOTAL costul STRATEGIEI
	 
	 
	 
	 
	2010
	2 770,9
	0,0
	2 770,9
	0,0

	
	
	
	
	
	2011
	16 168,5
	5 677,4
	2 824,3
	7 666,8

	
	
	
	
	
	2012
	21 679,3
	5 677,4
	288,0
	15 713,9

	
	
	
	
	
	2013
	16 321,6
	6 549,4
	192,0
	9 580,2

	
	
	
	
	
	Total
	56 940,3
	17 904,2
	6 075,2
	32 960,9

